जनप्रतिनिधियों ने बच्चों को गोद लेकर कुपोषण दूर करने का लिया संकल्प
जनपद पंचायत में गुरुवार को महिला बाल विकास विभाग की और से स्नेह सरोकार कार्यक्रम हुआ। इस कार्यक्रम में शिविर लगाकर अतिकुपोषित बच्चों का स्वास्थ्य परीक्षण भी किया। परियोजना के अंतर्गत 189 कुपोषित बच्चे हैं। इनमें से 50 बच्चे शिविर में शामिल हुए। इस दौरान जनप्रतिनिधियों ने कुपोषण को दूर करने का संकल्प लेते हुए बच्चों को गोद लिया। कार्यक्रम में एसडीएम सपना लौवंशी, नप अध्यक्ष गायत्री गोयल, जिलाधिकारी महिला बाल विकास शांति बेले, विधायक प्रतिनिधि जप बद्रीनारायण राजपूत, सभापति महिला बाल विकास व स्वास्थ्य समिति विजयसिंह पवार, पार्षद कांता गुहा मौजूद रहीं।
टिमरनी। शिविर में बच्चों का स्वास्थ्य परीक्षण किया गया।
दो सेक्टरों के लिए लगा शिविर, दवाइयां बांटी
जनपद पंचायत में शिविर का आयोजन दो सेक्टरों के लिए किया था। जिनमें टिमरनी और सोडलपुर शामिल है। इन सेक्टरों के अंतर्गत आने वाले आंगनबाड़ी केंद्रों के अतिकुपोषित व कुपोषित बच्चों को लाया गया था। शिविर में सरकारी अस्पताल की आरबीएसके टीम के डॉक्टरों ने बच्चों के स्वास्थ्य संबंधी परीक्षण किया और निःशुल्क दवाइयां वितरित की गई। पोषण पुनर्वास केंद्र की प्रभारी साधना शर्मा द्वारा बच्चों का माप और वजन की जांच की गई। साथ ही स्वास्थ्य विभाग के द्वारा कार्यक्रम में आई कम वजन की महिलाओं को उचित पोषण आहार और स्वच्छता के बारे में समझाइश दी गई। कार्यक्रम में परियोजना अधिकारी नेहा यादव ने बताया परियोजना के अंतर्गत 189 कुपोषित बच्चे है। इस शिविर में 50 बच्चे आए है। जिनका स्वास्थ्य परीक्षण हुआ है।
नप अध्यक्ष और जनपद सदस्यों ने बच्चों को गोद लिया
स्नेह सरोकार कार्यक्रम में कुपोषण से लड़ने और उसे दूर करने के लिए जनप्रतिनिधि आगे आए हैं। नगर पंचायत अध्यक्ष गोयल ने नगर के सभी 18 आंगनबाड़ी केंद्रों के कुपोषित बच्चों को गोद लिया। सभापति महिला बाल विकास व स्वास्थ्य समिति विजयसिंह पवार ने अपने क्षेत्र छिदगांवमेल और सदस्य निशा दुबे ने नौसर के बच्चों को गोद लेने की घोषणा की। जनप्रतिनिधि अपने क्षेत्रों के अंतर्गत आने वाले कुपोषित बच्चों की देखरेख करेंगे। साथ ही अधिकारियों ने भी अंचल के गांवों को गोद लिया है। एसडीएम सपना लौवंशी ने कहा बच्चों में कुपोषण की बीमारी उचित देखभाल और जागरूकता से ही दूर हो सकती है। शासन स्तर से इस बीमारी को दूर करने योजना पर काम किया जा रहा है। लेकिन लोगों को इसके प्रति और जागरूक होना पड़ेगा। कार्यक्रम को नप अध्यक्ष गोयल, विजय सिंह, बद्रीनारायण राजपूत, महिला बाल विकास अधिकारी ने भी संबोधित किया।
hin_Deva hin_Deva hin_Deva hin_Deva hin_Deva hin_Deva hin_Deva